สาลินีลุยไฟตั้ง ทนายหลานแม้ว สางคดีเก่าธพว.
&#8220;สาลินี&#8221; ตั้งทนาย &#8220;ชินณิชา&#8221; ขึ้นเป็นที่ปรึกษา สางคดีค้างเก่าของเอสเอ็มอีแบงก์
10 ก.พ. 2558

“สาลินี” ตั้งทนาย “ชินณิชา” ขึ้นเป็นที่ปรึกษา สางคดีค้างเก่าของเอสเอ็มอีแบงก์
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ เปิดเผยว่า ได้แต่งตั้ง พล.ท.พิศณุ พุทธวงศ์ หัวหน้าฝ่ายเสนาธิการประจำประธานองคมนตรี เป็นผู้ทรงคุณวุฒิด้านธรรมาภิบาล มาช่วยให้คำแนะนำในเรื่องการสร้างระบบธรรมาภิบาล เน้นเรื่องความโปร่งใส ความมีคุณธรรมภายในองค์กร สนับสนุนค่านิยมต้านคอร์รัปชั่น เพื่อให้เอสเอ็มอีแบงก์มีภูมิคุ้มกันการเมืองแทรกแซงในอนาคต
ทั้งนี้ ได้แต่งตั้งนายพีรพล ไตรทศาวิทย์ อดีตปลัดกระทรวงมหาดไทย เป็นผู้ทรงคุณวุฒิมาดูแลการปรับโครงสร้างองค์กร กำหนดหลักเกณฑ์ในการแต่งตั้งโยกย้ายพนักงานทุกระดับ และการประเมินผลการปฎิบัติงาน จะทำให้การดำเนินงานของธนาคารมีประสิทธิภาพมากขึ้น เพื่อให้บรรลุเป้าหมายสินเชื่อตามพันธกิจ โดยคงรักษามาตรฐานจรรยาบรรณ และลดปัญหาการถูกแทรกแซงจากภายนอกดังที่เกิดขึ้นในอดีต
ขณะเดียวกัน ยังได้แต่งตั้งนายนันทพล กาญจนวัฒน์ เป็นที่ปรึกษาด้านกฎหมาย ที่จะเข้ามาช่วยสะสางคดีสำคัญที่เอสเอ็มอีแบงก์มีกับหน่วยงานภายนอก เพื่อให้มั่นใจว่าธนาคารดำเนินการไปด้วยความรอบคอบและไม่เสียเปรียบ
อย่างไรก็ตาม จากการตรวจสอบประวัติพบว่า นายพีรพลและนายนันทพลได้รับแต่งตั้งจากคณะรัฐมนตรี (ครม.) น.ส.ยิ่งลักษณ์ ชินวัตร ให้เป็นกรรมการธนาคารออมสิน เมื่อปี 2554
นอกจากนี้ นายนันทพลยังเคยเป็นทนายความผู้รับมอบอำนาจจาก น.ส.ชินณิชา วงศ์สวัสดิ์ บุตรสาวนางเยาวภา วงศ์สวัสดิ์ น้องสาว พ.ต.ท.ทักษิณ ชินวัตร อดีตนายกรัฐมนตรี ในการยื่นคำร้องต่อคณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) เพิกถอนการอายัดบัญชีเงินฝากจำนวน 100 ล้านบาท ตามที่ คตส.ได้มีคำสั่งให้อายัดเมื่อวันที่ 18 มิ.ย. 2550 รวมทั้งได้รับการแต่งตั้งเป็นกรรมการกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ เมื่อปี 2556
นายสุพจน์ อาวาส กรรมการผู้จัดการเอสเอ็มอีแบงก์ กล่าวว่า การแต่งตั้งที่ปรึกษา เพราะธนาคารต้องการคนเข้ามาช่วยวางกรอบการทำงาน ทั้งด้านการปรับโครงสร้างองค์กร และกระบวนการอนุมัติสินเชื่อใหม่ให้ได้มาตรฐาน รวมถึงการหาทนายเข้ามาทำคดีเอฟอาร์ซีดี ที่เป็นคดีเก่าค้างมานาน
“ตอนนี้จะให้หาคนมาช่วยทำงานก็หาได้ช้า เพราะภาพลักษณ์ธนาคารที่ผ่านมา ทำให้ไม่มีใครอยากเข้ามาช่วยงานแบงก์นี้เพราะกลัวชื่อเสียงเสียหาย ฉะนั้นงานต่อไปคือต้องเร่งรีแบรนด์แบงก์ใหม่” นายสุพจน์ กล่าว
นายสุพจน์ กล่าวต่อว่า ที่ปรึกษาทุกคนมีหน้าที่ให้คำปรึกษาแก่กรรมการ ส่วนจะเอาไปใช้หรือไม่เป็นอีกเรื่องหนึ่ง รวมทั้งไม่มีอำนาจในการสั่งการใดๆ ในแบงก์อีกด้วย 
ทั้งนี้ ธนาคารจะต้องมีการปรับภาพลักษณ์ เพื่อให้ผู้ประกอบการและประชาชนรู้จักและใช้บริการมากขึ้น โดยเฉพาะผู้ประกอบการรายย่อยที่ต้องการสินเชื่อไม่เกินรายละ 15 ล้านบาท